Her møter prinsen sin navnebror - pungharen «George»
Sammen med sin mor og far, hertuginne Kate og prins William, gjestet den åtte måneder gamle prins George Taronga Zoo i Sydney søndag formiddag. Bakgrunnen for besøket var dyrehagens nye bidrag - nemlig bilbyen George. Bilby er et nattaktivt pungdyr som ser litt ut som en rotte, bare litt større og kanskje noe søtere med store ører og lange snuter. Dyrearten er nesten utryddet i Australia, og nå ønsker dyrehagen å redde arten, skriver USA Today. Første steg i arbeidet var da å gi den nyfødte bilbyen samme navn som britenes nyeste tilskudd til kongerekken. - Forsøkte å fange øret Da prins George og foreldrene møtte lille George var han plassert i et nytt kabinett slik at de tre kunne komme seg nært nok for å gi ham sin vanlige diett bestående av oksekjøtt, gulerøtter og levende melormer. Den lille babyen virket ifølge britisk presse svært glad og interessert i dyret, noe moren Kate bekreftet. - Han forsøkte å fange øret hans. George har fått ganske sterke gripemuskler nå, sa hertuginnen. Britiske The Daily Mail lot seg sjarmere i senk av prinsen og mener at nå må hertuginne Kate kjempe hardt om oppmerksomheten på offisielle oppdrag. - Nå ønsker vi ikke å skrive om hertuginnens antrekk eller hår. Bildene viser Kate og Williams nydelige sønn og flere av hans nydelige ansiktuttrykk - alt fra hans første smil, noe mer skulende blikk og forvirring, skriver avisen. Stengte dyrehagen Tusenvis hadde ventet i flere timer for å få et glimt av de kongelige, og besøket resulterte til slutt i at dyrehagen måtte stege dørene på grunn av for stor pågang, skrev de på Twitter. Den lille familien er for tiden på en treukers reise i New Zealand og Australia. Det er planlagt at de reiser hjem på fredag.
På sitt andre offisielle oppdrag sjarmerte lille prins George alle med sine ansiktsuttrykk.